Պիլար դել Կաստիլյո

Պիլար դել Կաստիլյո Վերա (, ), իսպանացի քաղաքական գործիչ, Ժողովրդական կուսակցության անդամ, Եվրախորհրդարանի պատգամավոր։ Նախկինում աշխատել է որպես կրթության, մշակույթի և սպորտի նախարար վարչապետ՝ Խոսե Մարիա Ասնարի կառավարությունում (2000-2004 թվականներին)։

Վաղ կյանք և կրթություն 
Դել Կաստիլյոն իրավունք է ուսումնասիրել Մադրիդի Կոմպլուտենսե համալսարանում, ավարտել է 1974 թվականին։ 1980 թվականին նրան շնորհվել է Ֆուլբրայթի կրթաթոշակ՝ ԱՄՆ Օհայո նահանգի համալսարանում քաղաքական գիտությունների մագիստրոսի կոչում ստանալու համար։ 1983 թվականին ստացել է իրավագիտության դոկտորի կոչում Մադրիդում։ Պարգևատրվել է իսպանական սոցիոլոգիական հետազոտությունների կենտրոնի մրցանակով «Քաղաքական կուսակցությունների ֆինանսավորումը արևմտյան ժողովրդավարություններում» դոկտորական ատենախոսության համար (1984 թվական)։

Կարիերա 
1986 թվականից սահմանադրական իրավունք է դասավանդել Հեռավար կրթության ազգային համալսարանում, 1994 թվականից՝ Քաղաքագիտության ամբիոնի վարիչ։ 1995-1996 թվականներին դել Կաստիլյոն հրատարակել է Nueva Revista de Política, Cultura y Arte ամսագիրը։ Իսպանիայի սոցիոլոգիական հետազոտությունների կենտրոնի տնօրեն՝ 1996-2000 թվականներ։ Բազմաթիվ հրապարակումների հեղինակ է քաղաքական կուսակցությունների և ընտրական վարքագծի վերաբերյալ։

Քաղաքական կարիերա

Կրթության, մշակույթի և սպորտի նախարար, 2000–2004 թվականներ 
2000 թվականին դել Կաստիլյո Վերան նշանակվել է կրթության, մշակույթի և սպորտի նախարար՝ Խոսե Մարիա Ասնարի երկրորդ կաբինետում։ Այս պաշտոնում նա պատասխանատու էր երկրի պետական համալսարանների հիմնանորոգման՝ կառավարության 2001 թվականի ծրագրի իրականացման, համար։

2004 թվականի խորհրդարանական ընտրություններում, երբ Ժողովրդական կուսակցությունը պարտություն կրեց, Պիլար դել Կաստիլյո Վերան ընտրվեց Իսպանիայի խորհրդարանի ստորին պալատի անդամ Գրանադա նահանգից։

Եվրոպական պառլամենտի անդամ, 2004 թվականից մինչ այժմ 
Դել Կաստիլյոն Եվրախորհրդարանի պատգամավոր է 2004 թվականի Եվրոպական ընտրություններից հետո։ Այդ ժամանակվանից նա ծառայում է որպես Եվրոպական ժողովրդական կուսակցության խմբի համակարգող Արդյունաբերության, հետազոտությունների և էներգետիկայի կոմիտեում (ITRE) և որպես փոխարինող անդամ Տնտեսական և արժութային հարցերի հանձնաժողովում (ECON):

2007-2009 թվականներին եղել է Կլիմայի փոփոխության ժամանակավոր հանձնաժողովի անդամ։ Բացի այդ, նա եղել է Եվրախորհրդարանի Հնդկաստանի հետ հարաբերությունների պատվիրակության (2009–2014) և Չինաստանի Ժողովրդական Հանրապետության հետ հարաբերությունների պատվիրակության անդամ (2004–2009): Ներկայացրել է խորհրդարանը 2008 թվականին Պոզնանում տեղի ունեցած Միավորված ազգերի կազմակերպության Կլիմայի փոփոխության համաժողովում և 2009 թվականին Կոպենհագենում ՄԱԿ-ի Կլիմայի փոփոխության համաժողովում։ 2020 թվականին նա նաև միացել է Արհեստական բանականության հատուկ կոմիտեին թվային դարաշրջանում։

Որպես Արդյունաբերության, հետազոտությունների և էներգետիկայի հանձնաժողովի անդամ՝ Դել Կաստիլյոն հեռահաղորդակցության միասնական շուկայի վերաբերյալ խորհրդարանի զեկուցողն է։ Նա նաև աշխատել է որպես Ցանցերի և տեղեկատվական համակարգերի անվտանգության մասին հրահանգի (NIS) զեկուցող։

Ի հավելումն իր հանձնաժողովային առաջադրանքների, Դել Կաստիլյոն Եվրախորհրդարանում զբաղեցնում է հետևյալ պաշտոնները.

 Եվրոպական էներգետիկ ֆորում (EEF), European Energy Forum (EEF), անդամ
 Եվրոպական ինտերնետ հիմնադրամ, նախագահ
 Եվրոպական խորհրդարանի հաշմանդամության հարցերով միջխումբ, անդամ
 Անդրատլանտյան քաղաքականության ցանց (TPN), Transatlantic Policy Network (TPN) անդամ
 Knowledge4Innovation (K4I), խորհրդի անդամ

Այլ գործունեություն 

 Եվրոպական գաղափարների ցանց (EIN), «Էներգիա և շրջակա միջավայր» մշտական աշխատանքային խմբի նախագահ
 Կանանց առաջնորդության եվրոպական ցանց (WIL), անդամ
 Սոցիալական հետազոտությունների և վերլուծության իսպանական հիմնադրամ (FAES), հոգաբարձուների խորհրդի անդամ
 Պրադոյի թանգարան, հոգաբարձուների խորհրդի անդամ
 Fundación Botín, խորհրդատվական խորհրդի անդամ
 Fundación Ortega-Marañón, հոգաբարձուների խորհրդի անդամ

Անձնական կյանք 
Ամուսնացած է, ունի երկու երեխա։

Ծանոթագրություներ

Արտաքին հղումներ 

 Pilar del Castillo's personal page 
 Pilar del Castillo's Twitter Profile
 Pilar del Castillo's Facebook Page
 

 
Հուլիսի 31 ծնունդներ
1952  ծնունդներ
Ապրող անձինք
Իսպանիայի կին քաղաքական գործիչներ
21-րդ դարի կին քաղաքական գործիչներ